*2.pielikums*

*līgumam par primārās veselības*

*aprūpes pakalpojumu sniegšanu un apmaksu*

**Līguma uzraudzība un atbildība par līguma izpildi**

1. DIENESTS pārbauda no valsts budžeta apmaksāto veselības aprūpes pakalpojumu saņemšanas iespējas, to sniegšanas pamatotību un atbilstību normatīvajiem aktiem un Līgumam. IZPILDĪTĀJA iepriekšējos gados sniegto no valsts budžeta apmaksāto pakalpojumu atbilstību DIENESTS pārbauda atbilstoši attiecīgajā periodā spēkā esošajiem normatīvajiem aktiem un līgumam par valsts apmaksāto veselības aprūpes pakalpojumu sniegšanu. Plānveida pārbaudes DIENESTS veic par iepriekšējo periodu, kas nepārsniedz trīs gadus.

2. IZPILDĪTĀJAM ir pienākums pēc iespējas nekavējoties sniegt informāciju un uzrādīt DIENESTAM visu dokumentāciju, kas saistīta ar Līgumā iekļauto veselības aprūpes pakalpojumu sniegšanu, medicīnisko, uzskaites un finanšu dokumentāciju (piemēram, maksājumu apliecinošos dokumentus, pavadzīmes), kā arī citu Līgumā noteikto dokumentāciju.

3. DIENESTAM ir tiesības uzlikt par pienākumu IZPILDĪTĀJAM atmaksāt personai nepamatoti iekasētu samaksu par veselības aprūpes pakalpojumu.

4. DIENESTAM ir tiesības netraucēti veikt pārbaudi IZPILDĪTĀJA telpās valsts apmaksāto pakalpojumu sniegšanas, pamatotības un pieejamības izvērtēšanai, un IZPILDĪTĀJAM ir pienākums nodrošināt pārbaudes veikšanai atbilstošu vietu. DIENESTS vismaz piecas darba dienas pirms plānveida pārbaudes veikšanas vienojās ar IZPILDĪTĀJU par abpusēji pieņemamu pārbaudes laiku. Gadījumā, ja saņemta sūdzība par būtiskiem normatīvo aktu vai Līguma pārkāpumiem, piemēram, gadījumos, kad saņemta personas sūdzība, DIENESTAM ir tiesības netraucēti veikt pārbaudi bez iepriekšēja brīdinājuma.

5. DIENESTS pieņem lēmumu par ieturējuma izdarīšanu pakalpojuma tarifa apmērā (atbilstoši DIENESTA tīmekļvietnē publicētajam manipulāciju sarakstam), ja konstatē, ka:

5.1. par attiecīgo veselības aprūpes pakalpojumu nav aizpildīta medicīniskā un uzskaites dokumentācija vai tā aizpildīta nepilnīgi;

5.2. veselības aprūpes pakalpojumu sniedzējs neuzrāda DIENESTAM pieprasīto dokumentāciju;

5.3. veselības aprūpes pakalpojums nav sniegts vai sniegts, neievērojot normatīvo aktu prasības;

5.4. IZPILDĪTĀJS Vadības informācijas sistēmā (VIS), Vienotā veselības nozares elektroniskā informācijas sistēmā (E-veselība) vai medicīniskajā un uzskaites dokumentācijā ir norādījis faktiskai situācijai neatbilstošus veselības aprūpes pakalpojumus (skaitu) vai veselības aprūpes pakalpojumus, kas faktiski nav sniegti vai sniegti kā veselības aprūpes maksas pakalpojumi.

6. Ja pārbaudē konstatēts, ka piemērojamais ieturējums par šī pielikuma 5.punktā minētajiem pārkāpumiem ir mazāks par 20,00 (divdesmit) euro, ieturējuma izdarīšanai tiek piemērota vienkāršota kārtība, kad DIENESTS IZPILDĪTĀJAM sagatavo un nosūta tikai pārbaudes aktu. Ja IZPILDĪTĀJS 15 (piecpadsmit) kalendāro dienu laikā neiesniedz DIENESTAM rakstiskus iebildumus par pārbaudes aktā uzrādītajiem pārkāpumiem un aprēķinu pareizību, pārbaudes akts tiek uzskatīts par akceptētu. Ja IZPILDĪTĀJS pārbaudes aktam nepiekrīt un iesniedz iebildumus, DIENESTS pieņem lēmumu vispārējā kārtībā.

7. Konstatējot šī pielikuma 5.4.punktā minētos pārkāpumus kārtējā gada ietvaros, Dienests uzdod IZPILDĪTĀJAM veikt atbilstošus labojumus E-veselībā un/vai VIS atbilstoši Līguma dokumentā “Informācijas apmaiņas kārtība” noteiktai kārtībai. Ja datu labošana netiek veikta norādītajā termiņā, un tas nav saistīts ar informācijas sistēmas tehniskām iespējām, tad DIENESTS pieņem lēmumu par ieturējuma izdarīšanu pakalpojuma tarifa apmērā.

8. DIENESTS ir tiesīgs lemt par ieturējumu pakalpojuma tarifa simts (100) kārtīgā apmērā, ja tiek saņemta informācija no tiesībsargājošas iestādes par prettiesiski sniegtiem vai informācijas sistēmās uzrādītiem pakalpojumiem.

9. Konstatējot šī pielikuma 5.punktā minētos pārkāpumus atkārtoti (pēdējo 3 gadu laikā), DIENESTS pieņem lēmumu par nepamatoti saņemtā maksājuma ieturējumu un piemēro IZPILDĪTĀJAM līgumsodu veselības aprūpes pakalpojuma tarifa apmērā.

10. Ja DIENESTS konstatē IZPILDĪTĀJAM pārkāpumus veselības aprūpes organizēšanā vai pakalpojumu pieejamībā, tai skaitā Līguma 2.4.10.punktā minētās publiski pieejamas informācijas nodrošināšanā pacientiem, DIENESTS:

10.1. pirmajā reizē pieņem lēmumu brīdināt IZPILDĪTĀJU;

10.2. pēdējo trīs gadu laikā no brīdinājuma izteikšanas konstatējot līdzvērtīgu pārkāpumu (t.sk. viena pakalpojuma veida ietvaros) atkārtoti, piemēro līgumsodu līdz 10% apmērā no ikmēneša fiksētā maksājuma.

11. Ja DIENESTS konstatē IZPILDĪTĀJAM būtiskus pārkāpumus veselības aprūpes organizēšanā vai pakalpojumu pieejamībā, kas rada apdraudējumu pacienta veselībai un/ vai drošībai, DIENESTS, neievērojot šī pielikuma 10.punktā noteikto kārtību, pieņem lēmumu piemērot līgumsodu līdz 10% apmērā no ikmēneša fiksētā maksājuma. DIENESTS pieņem lēmumu, balstoties uz lietderības apsvērumiem ar mērķi radīt individuālu lēmumu.

12. Ja DIENESTA lēmumā (kuram beidzies apstrīdēšanas termiņš) vai pārbaudes aktā, kas sagatavots atbilstoši šī pielikuma 6.punktam, nolemts veikt ieturējumu, DIENESTA teritoriālā nodaļa sagatavo IZPILDĪTĀJAM vēstuli, informējot, ka nākamais maksājums IZPILDĪTĀJAM tiks samazināts par ieturējuma summu. Gadījumā, ja Līgums pirms ieturējuma veikšanas nav spēkā, attiecīgie norēķini tiek veikti, izrakstot atbilstošu rēķinu.

13. DIENESTS IZPILDĪTĀJAM izraksta rēķinu par šī pielikuma 9. vai 10.punktā minēto līgumsodu DIENESTA lēmumā (kuram beidzies apstrīdēšanas termiņš) vai pārbaudes aktā, kas sagatavots atbilstoši šī pielikuma 6.punktam, noteiktajā apmērā. IZPILDĪTĀJAM ir pienākums samaksāt rēķinu 30 dienu laikā. Ja IZPILDĪTĀJS neapmaksā rēķinu par līgumsodu noteiktajā termiņā, tas tiek ieturēts no nākošā rēķina apmaksas IZPILDĪTĀJAM Līguma summas ietvaros.

14. IZPILDĪTĀJAM ir tiesības lūgt DIENESTU ieturējumu vai līgumsodu sadalīt pa daļām, par to noslēdzot vienošanos ar DIENESTU. Ja tiek noslēgta šāda vienošanās, līgumsoda vai ieturējuma samaksu tiek veikta atbilstoši vienošanās noteiktajai kārtībai.

15. DIENESTAM ir tiesības prasīt no IZPILDĪTĀJA līgumsodu par normatīvajos aktos vai Līgumā noteiktās informācijas iesniegšanas nokavējumu – 0,05% apmērā no IZPILDĪTĀJAM paredzētā finansējuma kalendārajam mēnesim par katru kavējuma dienu, ja nokavējums radies IZPILDĪTĀJA vainas dēļ.

16. IZPILDĪTĀJAM ir tiesības prasīt no DIENESTA līgumsodu 0,05% apmērā no IZPILDĪTĀJAM neapmaksātā rēķina par katru kavējuma dienu, ja nokavējums radies DIENESTA vainas dēļ.

17. Šī Līguma pielikuma 12. un 13.punktā noteiktajos gadījumos līgumsodu var prasīt, iesniedzot otram Līdzējam pamatotu pretenziju un rēķinu par līgumsodu. Līdzējs, kurš saņēmis pretenziju un rēķinu par līgumsodu, ir tiesīgs apstrīdēt pretenziju un aprēķinu pareizību, 15 kalendāro dienu laikā iesniedzot otram Līdzējam rakstiskus iebildumus. Pēc iebildumu saņemšanas Līdzējs rakstveidā atsauc pretenziju vai iesniedz otram Līdzējam atkārtotu pretenziju, noraidot iebildumus. Ja 15 kalendāro dienu laikā netiek iesniegti iebildumi par pretenziju un rēķinu par līgumsodu, tad līgumsods uzskatāms par akceptētu.

18. Šajā Līguma pielikumā minēto līgumsodu samaksa neatbrīvo Līdzējus no Līgumā paredzēto saistību izpildes.

**DIENESTS IZPILDĪTĀJS**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_